Title: Návrh
Author: schwingerova
Company: MP SR

N Á R O D N Á     R A D A      S L O V E N S K E J     R E P U B L I K Y
III. volebné obdobie

354

VLÁDNY  NÁVRH

Zákon

z ...................2003,

ktorým sa mení a dopĺňa zákon Slovenskej národnej rady  č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a  o pozemkových spoločenstvách v znení neskorších predpisov a o zmene niektorých zákonov

Národná rada Slovenskej republiky sa uzniesla na tomto zákone:

Čl. I

Zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení zákona Slovenskej národnej rady č. 293/1992 Zb., zákona Slovenskej národnej rady č. 323/1992 Zb., zákona Národnej rady Slovenskej republiky č. 187/1993 Z. z., zákona Národnej rady Slovenskej republiky č. 180/1995 Z. z., zákona Národnej rady Slovenskej republiky č. 222/1996 Z. z., zákona č. 80/1998 Z. z., zákona č. 256/2001 Z. z. a zákona č. 420/2002 Z. z. sa mení a dopĺňa takto:  

1. § 5 vrátane nadpisu znie: 
„§ 5
Orgány štátnej správy v oblasti pozemkových úprav
a ochrany poľnohospodárskej pôdy

(1)  Zriaďujú sa krajské pozemkové úrady a obvodné pozemkové úrady.

(2) Orgánmi štátnej správy v oblasti pozemkových úprav a ochrany poľnohospodárskej pôdy sú:
a)	Ministerstvo pôdohospodárstva Slovenskej republiky (ďalej len "ministerstvo"),
b)	krajské pozemkové úrady,
c)	obvodné pozemkové úrady.

	(3)   Ministerstvo 
a)	riadi a kontroluje výkon štátnej správy v oblasti pozemkových úprav a ochrany poľnohospodárskej pôdy uskutočňovaný obvodnými pozemkovými úradmi a krajskými  pozemkovými úradmi, 
b)	zriaďuje alebo zrušuje stále pracovisko obvodného pozemkového úradu na návrh krajského pozemkového úradu,
c)	je odvolacím orgánom vo veciach, v ktorých rozhodol v prvom stupni krajský pozemkový úrad,
d)	zostavuje návrh rozpočtu krajských pozemkových úradov a obvodných pozemkových úradov a určuje počty zamestnancov týchto úradov, 
e)	spracúva stratégiu a koncepciu pozemkových úprav a ochrany poľnohospodárskej pôdy, 
f)	rozhoduje o poskytovaní finančnej podpory štátu na ochranu poľnohospodárskej pôdy.

 	(4) Krajský  pozemkový úrad
a)	riadi a kontroluje výkon štátnej správy na úseku pozemkových úprav a na úseku ochrany poľnohospodárskej pôdy uskutočňovaný obvodnými pozemkovými úradmi,
b)	vypracúva koncepciu pozemkových úprav a ochrany poľnohospodárskej pôdy v rámci svojej územnej pôsobnosti, 
c)	je odvolacím orgánom vo veciach, v ktorých rozhodol v prvom stupni obvodný pozemkový úrad,
d)	navrhuje ministerstvu  zriadenie alebo zrušenie stáleho alebo dočasného pracoviska obvodného pozemkového úradu,
e)	rozhoduje v pochybnostiach o tom, kto je povinnou osobou^20a),
f)	rozhoduje o námietkach proti projektu pozemkových úprav (§ 13 ods. 4), 
g)	rozhoduje o námietkach proti projektu pozemkových úprav podľa osobitného predpisu^20b), 
h)	udeľuje súhlas k návrhom nepoľnohospodárskeho použitia poľnohospodárskej pôdy v rámci svojej územnej pôsobnosti, 
i)	vyjadruje sa k zámerom a návrhom nepoľnohospodárskeho použitia poľnohospodárskej pôdy v rámci svojej pôsobnosti. 

(5) Obvodný pozemkový úrad 
a)	organizuje vykonávanie pozemkových úprav,
b)	rozhoduje v správnom konaní o pozemkových úpravách, 
c)	zabezpečuje vypracovanie úvodných podkladov, návrhov projektov pozemkových úprav a vykonanie schváleného projektu pozemkových úprav,
d)	zabezpečuje práce spojené s realizáciou spoločných zariadení a opatrení budovaných v rámci pozemkových úprav, 
e)	spolupracuje s miestnymi orgánmi štátnej správy na úseku katastra nehnuteľností, najmä pri získavaní podkladov z katastra nehnuteľností, 
f)	predkladá podklady na zápis zmien do katastra nehnuteľností schválených vykonaním projektu pozemkových úprav, 
g)	plní úlohy pri vydávaní nehnuteľnosti oprávneným osobám podľa osobitného predpisu^21), 
h)	zabezpečuje práce na obnove evidencie pozemkov a právnych vzťahov k nim,
i)	vydáva údaje o bonitovaných  pôdno-ekologických jednotkách a predkladá ich na zápis do katastra nehnuteľností, 
j)	plní úlohy podľa osobitného predpisu^21a),
k)	rozhoduje v správnom konaní o ochrane poľnohospodárskej pôdy, 
l)	vyjadruje sa k zámerom a návrhom nepoľnohospodárskeho použitia poľnohospodárskej pôdy v rámci svojho územného obvodu, 
m)	vydáva stanovisko k použitiu poľnohospodárskej pôdy na dobu kratšiu ako jeden rok, 
r)	schvaľuje projekt mimoriadnych agrotechnických opatrení na poľnohospodárskej pôde. 

(6) Krajský pozemkový úrad a obvodný pozemkový úrad plnia ďalej úlohy štátnej správy na úseku rastlinolekárskej starostlivosti v rozsahu ustanovenom osobitným predpisom.^21b)

(7) Krajské pozemkové úrady vykonávajú štátnu správu na úseku pozemkových úprav a ochrany poľnohospodárskej  pôdy v územných obvodoch uvedených v prílohe.

(8) Obvodné pozemkové úrady vykonávajú štátnu správu na úseku pozemkových úprav a ochrany poľnohospodárskej  pôdy v územných obvodoch uvedených v prílohe.

(9) Krajský pozemkový úrad je právnická osoba. Krajský pozemkový  úrad je rozpočtová organizácia štátu zapojená finančnými vzťahmi na rozpočet ministerstva, ktoré v rámci svojej pôsobnosti zabezpečuje mzdové prostriedky a vecné potreby krajských pozemkových úradov a obvodných pozemkových úradov. Krajský pozemkový úrad je služobným úradom štátnych zamestnancov, ktorí  vykonávajú štátnu službu v krajskom pozemkovom úrade a v obvodných pozemkových úradoch; je zamestnávateľom zamestnancov, ktorí vykonávajú  verejnú službu v krajskom pozemkovom úrade a v obvodných pozemkových úradoch.

(10) Krajský pozemkový úrad riadi a za jeho činnosť zodpovedá prednosta krajského pozemkového úradu, ktorého  vymenúva a odvoláva minister pôdohospodárstva Slovenskej republiky (ďalej len "minister”).

(11) Obvodný pozemkový úrad koná a rozhoduje v administratívnoprávnych veciach samostatne.

(12) Obvodný pozemkový úrad riadi a za jeho činnosť zodpovedá riaditeľ obvodného pozemkového úradu, ktorého vymenúva a odvoláva minister na návrh prednostu krajského pozemkového úradu.

(13)  Fyzické osoby, právnické osoby a obce, ktoré môžu byť dotknuté pozemkovými úpravami  v  ich pôsobnosti alebo v ich právach, sú povinné na základe písomnej výzvy obvodného pozemkového úradu informovať obvodný pozemkový úrad o plánovaných zámeroch, ktoré sa majú uskutočniť v obvode pozemkových úprav alebo môžu mať vplyv na konanie o pozemkových úpravách.

(14) Zamestnanci  krajských pozemkových úradov ,obvodných pozemkových úradov a ministerstva nesmú za účelom získania peňažných príjmov vykonávať práce súvisiace s pozemkovými úpravami alebo ochranou poľnohospodárskej pôdy, ktoré ministerstvo, krajský pozemkový úrad alebo obvodný  pozemkový úrad objednáva.“.

	Poznámky pod čiarou k odkazom 20a, 20b, 21, 21a a 21b znejú:      
„^20a)     § 21b ods.1 zákona č. 229/1991 Zb. v znení neskorších predpisov.
  ^20b)   § 6 až 17 zákona  č. 64/1997 Z. z. o užívaní pozemkov v zriadených záhradkárskych osadách a vyporiadaní vlastníctva k nim v znení zákona č.224/2001 Z. z.
^21)        Zákon č. 229/1991 Zb. v znení neskorších predpisov.
^21a)    Zákon Národnej rady Slovenskej republiky č. 180/1995 Z. z. v znení neskorších predpisov. 
^21b)    Zákon Národnej rady Slovenskej republiky č. 285/1995 Z. z. o rastlinolekárskej starostlivosti v znení zákona č. 471/2001 Z. z.“.

2. § 32 sa vypúšťa vrátane nadpisu nad paragrafom.

3.  V § 34 sa za odsek 9 vkladajú nové odseky 10 až 12, ktoré znejú :

„(10) Pozemky vo vlastníctve štátu, ktoré sú určené v záväznej časti  územného plánu obce na bývanie formou nájomných bytov vo vlastníctve obce ,môže pozemkový fond previesť do vlastníctva obce.

            (11) Ak na pozemkoch uvedených  v odseku 10 budú výstavbu nájomných bytov zabezpečovať neziskové organizácie poskytujúce všeobecne prospešné služby alebo  bytové družstvá, ktoré budú vlastníkmi týchto bytov, uzavrie pozemkový fond s týmito subjektami nájom na uvedené pozemky na dobu 99  rokov.

    	(12) Nehnuteľnosti  podľa  odsekov 9 a 10 prevedie  pozemkový fond bezodplatne do  vlastníctva obce, alebo prenajme  subjektu podľa odseku 11, na základe  právoplatného územného  rozhodnutia o  umiestnení stavby. V zmluve o prevode  vlastníctva alebo prenájme pozemkov na výstavbu nájomných bytov musí  byť dohodnuté, že pozemkový  fond má právo odstúpiť od   zmluvy, ak rozhodnutie o   umiestnení   stavby   stratí platnosť^23g) alebo ak dôjde k jeho  zmene a v dôsledku nej stavba prestane  plniť  dohodnutý  účel  verejnoprospešnej  stavby alebo nájomného domu. Inak je zmluva neplatná.  Nadobúdateľ a nájomca je povinný odo  dňa účinnosti zmluvy strpieť, aby pozemkový fond kontroloval dohodnutý účel stavby.“.

	Doterajšie odseky 10 a 11 sa označujú ako odseky 13 a 14.

	Poznámka pod čiarou k odkazu 23g znie:
„^23g) § 40 zákona 50/1976 Zb.“. 

4.  Za § 42c sa vkladá nový  §42d, ktorý znie: 

„§ 42d
 
(1) S  prechodom pôsobnosti štátnej správy na úseku pozemkových úprav a na úseku ochrany poľnohospodárskej pôdy prechádzajú dňom 1. januára 2004 práva a povinnosti vyplývajúce z pracovnoprávnych a  štátnozamestnaneckých vzťahov  zamestnancov zabezpečujúcich výkon týchto kompetencií  z krajských úradov a okresných úradov na krajské pozemkové úrady. 

	(2) Konanie, v ktorom sa rozhoduje o právach a právom chránených záujmoch alebo povinnostiach právnických osôb alebo fyzických osôb, začaté pred účinnosťou tohto zákona okresným úradom alebo krajským úradom  dokončí na úseku pozemkových úprav a na úseku ochrany poľnohospodárskej pôdy obvodný pozemkový úrad alebo krajský pozemkový úrad, v ktorého územnom obvode mal okresný úrad alebo krajský úrad sídlo podľa doterajších predpisov.“.

5. Slová "okresný úrad" a "krajský úrad" vo všetkých tvaroch sa v celom texte zákona nahrádzajú slovami "obvodný pozemkový úrad" a  "krajský pozemkový úrad" v príslušnom tvare. 

Čl. II
                                                                                                              
Zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení zákona č. 58/1997 Z. z., zákona č. 229/1997 Z. z., zákona č. 281/1997 Z. z., zákona č. 288/1997 Z. z., zákona č. 384/1997 Z. z., zákona č. 117/1998 Z. z., zákona č. 195/1998 Z. z., zákona č. 225/1998 Z. z., zákona č. 241/1998 Z. z., zákona č. 185/1999 Z. z., zákona č. 263/1999 Z. z., zákona č. 313/1999 Z. z., zákona č. 83/2000 Z. z., zákona č. 183/2000 Z. z., zákona č. 186/2000 Z. z., zákona č. 237/2000 Z. z., zákona č. 223/2001 Z. z., zákona č. 255/2001 Z. z., zákona č. 314/2001 Z. z., zákona č. 416/2001 Z. z., zákona č. 453/2001 Z. z., zákona č. 49/2002 Z. z., zákona č. 128/2002 Z. z., zákona č. 395/2002 Z. z., zákona č. 478/2002 Z. z., zákona č. 543/2002 Z. z. a zákona č. 103/2003 sa mení takto:

	V prílohe zákona sa vypúšťajú poradové  čísla 108 a 109.

Čl. III

	Zákon Slovenskej národnej rady č. 307/1997 Zb. o ochrane poľnohospodárskeho pôdneho fondu v znení zákona č. 83/2000 Z. z. a zákona č. 553/2001 Z. z. sa mení takto:

	Slová "okresný úrad" a "krajský úrad" vo všetkých tvaroch sa v celom texte zákona nahrádzajú slovami "obvodný pozemkový úrad" a  "krajský pozemkový úrad" v príslušnom tvare. 

Čl. IV

	Zákon Národnej rady Slovenskej republiky č. 285/1995 Z. z. o rastlinolekárskej starostlivosti v znení zákona č. 471/2001 Z. z. sa mení takto:

	Slová "okresný úrad" a "krajský úrad" vo všetkých tvaroch sa v celom texte zákona nahrádzajú slovami "obvodný pozemkový úrad" a "krajský pozemkový úrad"  v príslušnom tvare okrem § 24 a 26 ods. 7.

Čl. V

	Tento zákon nadobúda účinnosť 1. januára 2004.